
PLUMB 


Plumb 


Dormeau adânc sicriele de plumb, 

Și flori de plumb şi funerar vestmânt- 
Stam singur în cavou... și era vânt... 
Și scârțâiau coroanele de plumb. 


Dormea întors amorul meu de plumb 

Pe flori de plumb, şi-am început să-l strig- 
Stam singur lângă mort... și era frig... 
Şi-i atârnau aripele de plumb. 


Pastel 


Buciumă toamna 
Agonic- din fund- 
Trec păsărele 

Și tainic s-ascund. 


Ţârâie ploaia... 

Nu-i nimeni pe drum; 
Pe-afară de stai 
Te-năbușşi de fum. 


Departe, pe câmp, 
Cad corbii, domol; 
Şi răgete lungi 
Pormnesc din ocol. 


Tălăngile, trist, 

Tot sună dogit... 

Și tare-i târziu, 

Și n-am mai murit... 


Decor 


Copacii albi, copacii negi 
Stau goi în parcul solitar: 
Decor de doliu, funerar... 
Copacii albi, copacii negri. 


În parc regretele plâng iar... 


Cu pene albe, pene negre 
O pasăre cu glas amar 
Străbate parcul secular... 
Cu pene albe, pene negre... 


În parc fantomele apar... 


Și frunze albe, frunze negre; 
Copacii albi, copacii negri; 
Și pene albe, pene negre, 
Decor de doliu, funerar... 


In parc ninsoarea cade rar... 


Amurg 


Trec corbii- ah, "Corbii" 
Poetului 'Tradem- 

Și curg pe-nnoptat 
Pe-un târg înghetat, 


Se duc pe pustii... 
Pe când, de argint, 
În amurg de argint, 
S-aprinde crai nou, 


Pe zări argintii 

În vastul cavou... 
Iubito, ah, "Corbii" 
Poetului 'Tradem... 


Lacustră 


De-atâtea nopţi aud plouând, 
Aud materia plângând... 

Sunt singur, si mă duce-un gând 
Spre locuinţele lacustre. 


Și parca dorm pe scânduri ude, 
În spate mă izbeşte-un val- 
Tresar prin somn, şi mi se pare 
Că n-am tras podul de la mal. 


Un gol istoric se întinde, 
Pe-aceleași vremuri mă găsesc... 
Și simt cum de atâta ploaie 
Piloții grei se prabuşesc. 


De-atâtea nopţi aud plouând, 
Tot trsărind, tot așteptând... 
Sunt singur, și mă duce-un gând 
Spre locuiţele lacustre. 


Gri 


Plâns de corbe pe la geamuri se opri, 

Și pe lume plumb de iarnă s-a lăsat; 

"I-auzi corbii", mi-am zis singur... şi-am oftat, 
Iar în zarea grea de plumb 

Ninge gri. 


Ca şi zarea, gândul meu se înnegri... 
Și de lume tot mai singur, mai barbar,- 
Trist cu-o pană mătur vatra, solitar... 
Iar în zarea grea de plumb 

Ninge gri. 


Sonet 


E-o noapte udă, grea, te-neci afară, 
Prin ceață- obosite, roşii, fără zare- 
Ard, afumate, triste felinare, 

Ca într-o crâșmă umedă, murdară. 


Prin măhălăli mai neagră noaptea pare... 
Șivoaie-n case triste inundară- 
Ș-auzi tușind o tuse-n sec, amară- 
Prin ziduri vechi ce stau în dărâmare. 


Ca Edgar Poe, mă reîntorc spre casă, 
Ori ca Verlaine, topit de băutură- 
Şi-n noaptea asta de nimic nu-mi pasă. 


Apoi, cu paşi de-o nostimă măsură, 
Prin întunerec bâjbâiesc prin casă, 
Şi cad, recad, şi mai tac din gură. 


Amurg de toamnă 

Amurg de toamnă pustiu, de humă, 
Pe câmp sinistre şoapte trec pe vânt- 
Departe plopii s-apleacă la pământ 


În larg balans lenevos, de gumă. 


Pustiu adânc... şi-ncepe a-nnopta, 


Și-aud gemând amorul meu defunct, 
Ascult atent privind un singur punct 
Și gem, și plâng, şi râd în hî, în ha... 


Tablou se iarnă 


Ninge grozav pe câmp la abator 
Şi sânge cald se scurge pe canal; 
Plină-i zăpada de sânge animal- 
Și ninge mereu pe-un trist patinor... 


E albul aprins de sânge-nchegat 

Și corbii se plimbă prin sânge... și sug; 
Dar ceasu-i târziu... în zări corbii fug,- 
Pe câmp la abator s-a înnoptat. 


Ninge mereu în zarea-noptată... 
Și-acum când geamuri triste se aprind 
Spre abator vin lupii licărind. 
-lubito,sunt eu la ușa îngheţată. 


In grădină 


Scârţâie toamna din crengi ostenite 

Pe garduri bătrâne, pe streşini de lemn, 
Și frunzele cad ca un sinistru semn 

În liniştea grădinii adormite. 


O palidă fată cu gesturi grăbite 
Aşteaptă pe noul amor... 

Pe când, discordant și înfiorător, 
Scârţâie toamna din crengi ostenite. 


Spre toamnă 


Pe drumuri delirând, 
Pe vreme de toamnă, 
Mă urmărește-un gând 
Ce mă îndeamnă: 
-Dispari mai curând! 


În casa iubitei de-ajung, 

Eu zgudui fereastra nervos, 

Și-o chem ca să vadă cum plouă 
Frunzişul, în târgul ploios. 


Dar, iată, şi-un mort evreiesc... 
Și plouă, e moină, noroi- 

În murmure stranii semite 
M-adaug și eu în convoi. 


Și nimeni nu ştie ce-i asta- 
M-afund într-o crâşmă să scriu, 
Sau râd şi pornesc înspre casă, 
Şi-acolo mă-nchid ca-n sicriu. 


Și mereu delirând 

Pe vreme de toamnă, 
M-adoarme un gând 
Ce mă îndeamnă: 
-Dispari mai curând... 


Pălind 

Sunt solitarul pustiilor pieţe 

Cu triste becuri cu pală lumină- 
Când sună arama în noaptea deplină, 


Sunt solitarul pustiilor pieţe. 


Tovarăş mi-i râsul hidos, şi cu umbra 


Ce sperie câinii pribegi prin canale; 
Sub tristele becuri cu razele pale, 
Tovarăş mi-i râsul hidos, şi cu umbra. 


Sunt solitarul pustiilor pieţe 

Cu jocuri de umbră ce dau nebunie; 
Pălind în tăcere şi-n paralizie,- 
Sunt solitarul pustiilor pieţe... 


Amurg violet 


Amurg de toamnă violet... 

Doi plopi, în fund, apar în siluete 
-Apostoli în odăjdii violete- 
Oraşul tot e violet. 


Amurg de toamnă violet... 

Pe drum e-o lume leneșă, cochetă; 
Mulțimea toată pare violetă, 
Oraşul tot e violet. 


Amurg de toamnă violet... 

Din turn, pe câmp, văd voievozi cu plete; 
Străbunii trec în pâlcuri violete, 

Oraşul tot e violet. 


Decembre 


Te uită cum ninge decembre, 
Spre geamuri, iubito, priveşte- 
Mai spune s-aducă jăratec 

Și focul s-aud cum trosneşte. 


Și mână fotoliul spre sobă, 
La horn s-ascult vijelia, 


Sau zilele mele- totuna- 
Aș vrea să le-nvăţ simfonia. 


Mai spune s-aducă și ceaiul, 
Și vino şi tu mai aproape,- 
Citeşte-mi ceva de la poluri, 
Şi ningă... zăpada ne-ngroape. 


Ce cald e aicea la tine. 

Şi toate din casă mi-s sfinte,- 
Te uită cum ninge decembre... 
Nu râde... citește-nainte. 


E ziuă şi ce întuneric... 

Mai spune s-aducă și lampa- 

Te uită, zăpada-i cât gardul, 

Și-a prins promoroacă și clampa. 


Eu nu mă mai duc azi acasă... 
Potop e-napoi şi-nainte, 

Te uită cum ninge decembre, 
Nu râde, citeşte-nainte. 


Negru 


Carbonizate flori, noian de negru... 
Sicrie negre, arse, de metal, 
Vestminte funerare de mangal, 
Negru profund, noian de negru... 


Vibrau scântei de vis... noian de negru, 
Carbonizat, amorul fumega- 

Parfum de pene arse, şi ploua... 

Negru, numai noian de negru... 


Nevroză 


Afară ninge prăpădind, 
Iubita cântă la clavir, 

Și târgul stă întunecat, 
De parcă ninge-n cimitir. 


Iubita cântă-un marș funebru, 

lar eu nedumerit mă mir: 

De ce să cânte-un marş funebru... 
Și ninge ca-ntr-un cimitir. 


Ea plânge, şi-a căzut pe clape, 
Și geme greu ca în delir... 

În dezacord clavirul moare, 

Și ninge ca-ntr-un cimitir. 


Și plâng și eu, şi tremurând 
Pe umeri platele-i resfir... 
Afară târgul stă pustiu 

Și ninge ca-ntr-un cimitir. 


Moină 


Și toamna, şi iarna 
Coboară-amândouă; 
Şi plouă, şi ninge,- 
Și ninge, şi plouă. 


Și noaptea se lasă 
Murdară şi goală; 

Și galbeni trec bolnavi 
Copii de la școală. 


Și-s umezi păreţii, 
Și-un frig mă cuprinde- 


Cu cei din morminte 
Un gând mă deprinde... 


Și toamna, şi iarna 
Coboară-amândouă; 
Şi plouă, şi ninge,- 
Și ninge, şi plouă. 


Melancolie 


Ce chiot, ce vaiet în toamnă. 
Și codrul,sălbatec vuiește- 
Răsună-n coclauri un bucium, 
Și doina mai jalnic porneşte. 


Ascultă, tu „bine, iubito, 

Nu plânge și nu-ţi fie teamă, 
Ascultă cum greu, din adâncuri, 
Pământul la dânsul ne cheamă... 


Rar 


Singur, singur, singur, 
Într-un han, departe- 
Doarme și hangiul, 
Străzile-s deşarte, 
Singur, singur, singur... 


Plouă, plouă, plouă... 
Vreme de beție- 

Și s-asculți pustiul, 
Ce melancolie! 
Plouă, plouă, plouă... 


Nimeni, nimeni, nimeni.. 
Cu atât mai bine- 

Și de-atâta vreme 

Nu știe de mine 

Nimeni, nimeni, nimeni.. 


Tremur, tremur, tremur... 
Orice ironie 

Vă rămâne vouă- 
Noaptea e târzie, 

Tremur, tremur, tremur... 


Veșnic, veşnic, veşnic... 
Rătăciri de-acuma 

N-or să mă mai cheme- 
Peste vise bruma, 
Veșnic, veşnic, veşnic... 


Singur, singur, singur... 
Vreme de beție- 

I-auzi cum mai plouă, 
Ce melancolie! 

Singur, singur, singur... 


Nervi de toamnă 


E toamnă, e foşnet, e somn... 
Copacii, pe stradă, oftează; 

E tuse, e plânset, e gol... 

Şi-i frig, şi burează. 


Amanţii, mai bolnavi, mai trişti, 
Pe drumuri fac gesturi ciudate- 
Iar frunze de veşșnicul somn 
Cad grele, udate. 


Eu stau și mă duc, şi mă-ntorc, 
Si-amanțţii profund mă-ntristează- 
Îmi vine să râd fără sens, 

Şi-i frig, şi bureză. 


Seară tristă 


Barbar, cânta femeia-aceea, 
Târziu, în cafeneaua goală, 
Barbar cânta, dar plin de jale,- 
Şi-n jur era aşa răscoală... 

Şi-n zgomot monstru de ţimbale, 
Barbar, cânta femeia-aceea. 


Barbar, cânta femeia-aceea... 

Şi noi eram o ceată tristă- 

Prin fumul de ţigări, ca-n nouri, 
Gândeam la lumi ce nu există... 
Şi-n lungu, satanice ecouri 
Barbar, cânta femeia-aceea. 


Barbar, cânta femeia-aceea, 
Şi-n jur era aşa răscoală... 

Și nici nu ne-am mai dus acasă, 
Și-am plâns cu frunţile pe masă, 
Iar peste noi, în sala goală,- 
Barbar, cânta femeia-aceea... 


Note de toamnă 


Tăcere... e toamnă în cetate... 
Plouă... și numai ploaia dă cuvânt- 
E pace de plumb, e vânt şi pe vânt 
Grăbite trec frunze liberate. 


Deschide, dă drumu-adorato, 

Cu crengi și foi uscate am venit; 

În târg, o fată tristă a murit,- 

Și-au dus-o pe ploaie, şi-au îngropat-o... 


Dă drumu, e toamnă în cetate- 
Întreg pământul pare un mormânt... 
Plouă... şi peste târg, duse de vânt, 
Grăbite, trec frunze liberate. 


Oh, amurguri 


Oh, amurguri violete... 
Vine 
Iarna cu plânsori de piculine... 


Peste parcul părăsit 
Cad regrete 
Şi un negru croncănit... 


Veșnicie, 

Enervare... 

Din fanfare funerare 
Toamna sună, agonie... 


Vânt de gheaţă s-a pornit, 
Iar sub crengile schelete,- 
Hohot de smintit. 


Nici o urmă despre tine, 


-Vine, nu vine?... 
Oh, amurguri violete... 


Amurg de iamă 


Amurg de iamă, sumbru, de metal, 
Câmpia albă- un imens rotund- 
Vâslind, un corb încet vine din fund, 
Tăind orizontul, diametral. 


Copacii rari şi ninși par de cristal. 
Chemări de dispariţie mă sorb, 

Pe când, tăcut, se-ntoarce-același corb, 
Tăind orizontul, diametral. 


Alean 


E-n zori, e frig de toamnă, 
Şi cât cu ochii vezi 
Se-ncolăcește fumul 

Şi-i pâclă prin livezi. 


Răsună, trist, de glasuri 
Câmpiile pustii,- 

Și pocnet lung, și chiot 
S-aude-n deal la vii. 


C-un zmeu copiii-aleargă, 

Copil, ca ei, te vezi, 

Și plângi... și-i frig de toamnă... 
Şi-i pâclă prin livezi. 


Amurg antic 


Havuzul din dosul palatului mort 

Mai aruncă, mai plouă, mai plânge- 
Și stropii căzând, în amurg, iau culori: 
De sineală, de aur, de sânge. 


Pluteşte un lanţ de lebede albe, 

Iar visul din parc în lac se răsfrânge- 
Amurgul pe lebede pune culori: 

De sineală, de aur, de sânge. 


Uitate, statuile albe privesc, 
Albe visând cu-n aer ce plânge- 
Și lasă amurgul pe ele culori: 
De sineală, de aur, de sânge. 


Pulvis 


Imensitate, veșnicie, 

Tu, haos, care toate-aduni... 
În golul tău e nebunie,- 

Și tu ne faci pe toți nebuni. 


În faţa ta sunt cel mai laş. 
Imensitate, veșnicie,- 
Iubesc o fată din oraș... 
Învaţă-mă filosofie. 


Imensitate, veșnicie, 

Pe când eu tremur în delir, 
Cu ce supremă ironie 
Arăţi în fund un cimitir. 


Cuptor 

Sunt câţiva morţi în oraș, iubito, 
Chiar pentru asta am venit să-ţi spun; 
Pe catafalc, de căldură-n oraș, 


Incet, cadavrele se descompun. 


Cei vii se mișcă și ei descompuși, 


Cu lutul de căldură asudat; 
E. miros de cadavre, iubito, 
Și azi, chiar sânul tău e mai lăsat. 


Toarnă pe covoare parfume tari, 
Adu roze pe tine să le pun; 

Sunt câţiva morţi în oraș, iubito, 
Și-ncet cadavrele se descompun... 


Toamnă 


Răsună din margini de târg 
Un bangăt puternic de armă; 
E toamnă... metalic s-aud 
Gorniştii, în fund, la cazarmă. 


S-aude şi-un clopot de şcoală, 
E vânt, şi-i pustiu, dimineaţă; 
Hârtii și cu frunze, de-a valma, 
Fac roată-n vârteje, pe-o piaţă. 


Se uită în zări catedrala, 
Cu tumu-i sever și trufaș; 
Grădina oraşului plânge, 
Și-aruncă frunzişu-n oraş. 


Şi vine,ca-n vremi de demult, 

Din margini, un bucium de-alarmă, 
E toamnă... metalic s-aud 
Gornișştii, în fund, la cazarmă. 


Singur 


Potop, cad stele albe de cristal 
Şi ninge-n noaptea plină de păcate; 


La vatră-n para ce abia mai bate- 
Azi, a murit chiar visul meu final. 


Și ninge-n miezul nopţii glacial... 
Și tu iar tremuri, suflet singuratec,- 
Pe vatră-n para slabă, în jăratec,- 
Încet, cad lacrimi roze de cristal. 


Trudit 


Iubito, și iar am venit... 

Dar astăzi, de-abia mă mai port- 
Deschide clavirul şi cântă-mi 
Un cântec de mort. 


Și dacă-am să cad pe covoare 
În tristul, tăcutul salon,- 

Tu cântă nainte, iubito, 

Încet, monoton. 


Amurg 


Ca lacrimi mari de sânge 
Curg frunze de pe ramuri, 
Și-nsâgerat, amurgul 
Pătrunde-ncet prin geamuri. 


Pe dealurile-albastre, 
De sânge urcă luna, 
De sânge pare lacul, 
Mai roş ca-ntotdeauna. 


La geam tușeşte-o fată 
In bolnavul amurg; 
Și s-a făcut batista 


Ca frunzele ce curg. 


Altfel 


Omul începuse să vorbească singur... 
Și totul se mișca în umbre trecătoare- 
Un cer de plumb de-a pururea domnea, 
Iar creierul ardea ca flacăra de soare. 


Nimic.Pustiul tot mai larg părea... 

Şi-n noaptea lui amară tăcuse orice cânt;- 
Și-nvineţit de gânduri, cu fruntea în pământ, 
Omul începuse să vorbească singur... 


Panoramă 


Plângea caterinca-fanfară 
Lugubru în noapte, târziu... 

Și singur priveam prin ochene, 
Pierdut în muzeul pustiu... 


Şi-n lumea ochenelor triste 
Mă prinse sinistre gândiri- 

În jurul meu corpuri de ceară, 
Cu hâde și fixe priviri. 


Și-acea caterincă-fanfară 

Îmi dete un tremur satanic; 
În racle de sticlă- princese 
Oftau, în dantele, mecanic, 


Și-atunci am fugit plin de groază 
Din sumbrul muzeu fioros, 
Orașul dormea în tăcere, 
Flașneta plângea cavernos. 


Plângea caterinca-fanfară 

O arie tristă, uitată... 

Și stam împietrit... şi de veacuri, 
Cetatea părea blestemată. 


Finis 


Cadavrul impozant pe catafalcul falnic, 
Sub gaza de argint visa în vasta sală... 
Iar sânul ei pierdut în mortuara gală- 
Pe veci oprit, înmărmurise falnic. 


Pustiu... 


Departe, în cetate viaţa tropota... 
O, simţurile-mi toate se enervau fantastic... 
Dar în lugubrul sălii pufneau în râs sarcastic 
Şi Poe, și Baudelaire, și Rollinat. 


Plumb de iarnă 


Iarna, de-o vrame, mă duce regretul 
Prin crânguri, pe margini de linii ferate- 
Trec singur spre seară pe ape-ngheţate, 
Când fâlfâie, pe lume, violetul. 


Paloarea, mutismul minează-al meu pipt 
Pe satele ninse crai nou când apare; 
Trec singur pe poduri de fier solitare, 
Şi-aştept în zăpadă... dar ce mai aştept? 


Hau!... Hau!... depărtat sub stele-ngheţate... 
In noaptea grozavă la voi cine bate?... 
O, vis... o, libertate... 


Hau!... Hau!... depărtat sub stele-ngheţate.. 


Nocturnă 


Stau... şi moina cade, apă, glod... 

Să nu mai ştiu nimic, ar fi un singur mod- 
Un bec agonizează, există, nu există,- 

Un alcoolic trece piaţa tristă. 


Orașul doarme ud în umezeala grea, 
Prin zidurile astea, poate, doarme ea,- 
Case de fier în case de zid, 

Şi porţile grele se-nchid. 


Un clavir îngână-ncet la un etaj, 

Umbra mea stă în noroi ca un trist bagaj- 
Stropii Sar, 

Ninge zoios, 

La un geam, într-un pahar, 

O roză galbenă se uită-n jos. 


Plumb de toamnă 


De-acum, tușind, a şi murit o fată, 
Un palid visător s-a împuşcat; 

E toamnă și de-acuma s-a-nnoptat... 
-Tu ce mai faci, iubita mea uitată ? 


Într-o grădină publică, tăcută, 

Pe un nebun l-am auzit răcnind, 
Iar frunzele cu droaia se desprind; 
E vânt şi-orice speranţă e pierdută. 


Prin târgu-nvăluit de sărăcie 
Am întâlnit un popă, un soldat... 


De-acum pe cărţi voi adormit uitat, 
Pierdut într-o provincie pustie. 


De-acum , au şi pornit pe lumea eronată 
Ecouri de revoltă şi de jale; 

Tot mai citeşti probleme sociale... 

Sau, ce mai scrii, iubita mea uitată ? 


Largo 


Muzica sonoriza orice atom... 
Dor de tine şi de altă lume, 
Dor... 

Plana: 

Durere fără nume 

Pe om... 

Toţi se gândeau la viața lor, 
La dispariţia lor. 

Muzica sentimentaliza 
Obositor,- 

Dor de tine şi de altă lume, 
Dor... 

Muzica sonoriza orice atom. 


Plouă 

Da, plouă cum n-am mai văzut... 
Și grele tălăngi adormite, 

Cum sună sub șuri învechite! 
Cum sună în sufletu-mi mut! 


Oh, plânsul tălăngii când plouă! 


Şi ce enervare pe gând! 
Ce zi primitivă de tină! 


O bolnavă fată vecină 
Răcneşte la ploaie, râzând... 


Oh, plânsul tălăngii când plouă! 


Da, plouă... şi sună umil 
Ca tot ce-i iubire şi ură- 
Cu-o muzică tristă, de gură, 
Pe-aproape s-aude-un copil. 


Oh, plânsul tălăngii când plouă! 


Ce basme tălăngile spun! 

Ce lume-așa goală de vise! 

„.. Și cum să nu plângi în abise, 
Da, cum să nu mori și nebun? 


Oh, plânsul tălăngii când plouă! 


Nervi de primăvară 


Primăvară... 
O pictură parfumată cu vibrări de violet. 


In vitrine, versuri de un nou poet., 
In oraş suspină un vals de fanfară. 


O nouă primăvară de visuri și păreri... 
O lungă deşteptare zvoneşte împrejur, 

E clar şi numai soare. 

La geamul unei fabrici o pală lucrătoare 
Aruncă o privire în zarea de azur. 


O nouă primăvară pe vechile dureri... 


Apar din nou ţăranii pe hăul din câmpie, 


In infinit pământul se simte tresăltând: 
Vor fi acum de toate cum este orişicând, 
Dar iar rămâne totul o lungă teorie. 


O, când va fi un cântec de alte primăveri?.. 


Matinală 


Aurora violetă 

Plouă rouă de culori- 
Venus, plină de fiori, 
Pare-o vie violetă. 


Bat la geamul tău încet, 
Bat cu-o roză sângeroasă- 
Vino, floare somnoroasă, 
Cât pe zări e violet. 


Plâns de ape se repetă, 
Încă totu-i adormit- 
Ca în vise s-a pornit 
Roata morii, - violetă. 


Gol e-al sânului buchet, 
Floare goală, somnoroasă... 
Trist, cu roza sângeroasă, 
Bat în geamul violet. 


Aurora violetă 

Se pătează de culori- 
Venus, pală de fiori, 
Pare-o stinsă violetă... 


În parc 


Acum stă parcul devastat, fatal, 
Mâncat de cancer și ftizie, 
Pătat de roşu carne-vie- 

Acum se-nșiră scene de spital. 


Atunci, râdea, 

Băteau aripi de veselie; 
Parfum, polen și histerie,- 
Atunci în parc și ea venea. 


Acum cad foi de sânge-n parcul gol, 
Pe albe statui feminine; 

Pe alb model de forme fine, 

Acum se-nşiră scene de viol... 


Poemă în oglindă 


În salonul plin de vise, 

În oglinda larg-ovală încadrată în argint, 
Bate toamna 

Și grădina cangrenată, 

În oglinda larg-ovală încadrată în argint. 


În fotoliu, ostenită, în largi falduri de mătase, 
Pe când cade violetul, 

Tu citeşti nazalizând 

O poemă decadentă, cadaveric parfumată, 
Monotonă. 


Eu prevăd poema roză a iubirii viitoare... 


Dar pierdută, cu ochi bolnavi, 

Furi, ironic, împrejurul din salonul parfumat. 
Și privirea-ţi cade vagă peste apa larg ovală, 
Pe grădina cangrenată, 

Peste toamna din oglindă- 


Adormind... 
Eu prevăd poema roză a iubirii viitoare... 


Însă pal mă duc acuma în grădina devastată 
Şi pe masa părăsită- albă marmoră sculptată- 
În vestmintele-mi funrbre, 

Mă întind ca şi un mort, 

Peste mine punând roze, flori pălite-ntârziate 
Ca şi noi... 


Zi, finala melodie din clavirul prăfuit, 

Or ajunge plânsul toamnei din havuzele-nnoptate. 
Vezi, din anticul fotoliu- 

Agonia violetă, 

Catafalcul, 

Şi grădina cangrnată, 

În oglinda lareg-ovală încadrată în argint... 


Alb 


Orchestra începucu-o indignare graţioasă. 
Salonul alb visa cu roze albe- 

Un vals de voaluri albe... 

Spaţiu, infinit, de o tristeță armonioasă... 


În aurora plină de vioare, 

Balul alb s-a resfirat pe-ntinsele cărări- 
Cântau clare sărutări... 

Larg, miniatură de vremuri viitoare... 


Nervi de toamnă 


La toamnă, când frunza va îngălbeni, 
Când pentru ftizici nu se ştie ce noi surprize vor veni,- 


Alcoolizat, bătut de ploi, cum n-am mai fost cândva, 
Târziu, în geamul tău, încet, cu o monedă voi suna. 


Şi-n toamna asta udă, mai putredă ca cele ce s-au dus, 
Când vântul va boci, din nou, la cei de jos, la cei de sus,- 
La geamul tău, în spaima nopţii, ca un prelung final, 

Voi repeta că anii trec mereu mai greu, şi mai brutal. 


Va bate ploaia... şi târziu, la geamul tău voi plânge-ncet... 
Va rătăci alcoolizat, în noapte, un schelet,- 

Nimic tu nu vei auzi din câte voi avea de spus... 

In toamna asta udă, mai putredă ca cele ce s-au dus. 
Plumb de iarnă 

Ninge secular, tăcere, pare a fi bine, 

Prin orașul alb, doar vântul trece-ntârziat- 

Ninge, parcă toți muriră, parcă toţi au înviat... 
Dorm volumele savante-n îngehţatele vitrine. 
Printre ziduri,peste turnuri depărtate, 

Ninge cu nimic în noaptea vastă, ning bancnote- 
Numai vântul singur plânge alte note... 

Umbra mea se adânceşte în cartiere democrate. 
Ninge grandios în oraşul vast cum nu mai este, 
Ning la cinematografe grave drame sociale, 


Pe când hohotește-n bulevarde glaciale... 


-Dar cine poate să explice această tristă poveste? 


Plumb de iarnă 


Toamna-n grădină și-acordă vioara, 
Strada-i pustie... 

Orașul e plin de hambare,- 

De pânea cea nouă duduie moara. 


O frunză s-a lăsat pe-o mână-ntinsă care cere... 


Orașul gol... 

Cetate depărtată; 

Frunzișul smuls... 

De firele electrice, paralizată, 

Ca un simbol, 

O pasăre cade-n oraș, ca o tristeţe mai mult. 


Și înserează... și e tăcere... 


Şi gândul s-afundă, pierdut vâslaş, 
Pe-al vremurilor mers- 
Și jalea de-a nu mai putea face un vers... 


Sunt cel mai trist din acest oraş. 


Monosilab de toamnă 


Toamna sună-n geam frunze de metal, 
Vânt. 

În tăcerea grea, gând și animal 

Frânt. 


În odaie, trist sună lemnul mut: 
Poc. 

Umbre împrejur într-un gol, tăcut, 
Loc. 


În van feste foi, singur, un condei 
Frec. 
Lampa plânge...anii tăi, anii mei 
Trec. 


Să mă las pe pat, ochii să-i închid 


Pot. 
In curând, încet va cădea în vid 
Tot. 


O, va fi cândva altfel natural, 

Bis. 

Toamna sună-n geam frunze de metal, 
Vis. 


Nocturnă 


Uitarea venea... a venit, 

O lacrimă cade jos, totul tace. 

Lampa obosită a clipit, 

Orice obiect atins şoptește:- lasă-mă-n pace... 


De-acum... 

Auzi ploaia plânge pe drum. 

Pe un adânc tumult, 

Pe urma unui mic pantof într-un parc de demult. 


Adorm... ascult... 
Afară, la fereastră, toamna a spus: 
- Of... 


SCÂNTEI GALBENE 


Scântei galbene 


O femeie în doliu pe stradă, 

O frunză galbenă tremura după ea - 
Luat de-a oraşului sfadă, 

Uitasem că toamna venea. 


Era mai demult o stradă, 

O şcoală, şi bruma cădea - 
Prin săli, ca nimeni să-l vadă, 
Un elev singuratic pălea. 


Un om, în amurg, pe o stradă... 
Pe foi nu mai ştiu cum trecea - 
Sub ropot, şi-a lumii grămadă... 
- Uitasem că toamna venea. 


Singur 


Odaia mea mă înspăimântă 
Cu brâie negre zugrăvită - 
Prin noapte, toamna despletită 
În mii de fluiere cântă. 


- Odaie, plină de mistere, 

În pacea ta e nebunie; 

Dorm umbre negre prin unghere; 
Pe masă arde o făclie. 


- Odaie, plină de ecouri, 

Când plânsu-ncepe să mă prindă, 
Stau triste negrele tablouri - 
Făclia tremură-n oglindă. 


Odaia mea mă înspăimântă... 
Aici n-ar sta nici o iubită, - 
Prin noapte, toamna despletită 
În mii de fluiere cântă. 


Amurg 


Crai-nou verde-pal, şi eu singur 
Prin crengile cu sunet de schelet, - 
Învineţit ca un cadavru... 

- Vino-n zăvoiul violet. 


Or, nu! s-aprind luminile-n oraș... 
Sunt alţii, și un alt poet - 

E mult de când dormeam în umbră, 
În cimitirul violet... 


Miezul nopţii 


Frunzișul acum pomit-a 

O leneşă, jalnică horă; 

Și plâng, şi cu plânsul în noapte 
Răchita de-afară mi-e soră. 


S-apropie-ncet miezul nopții, 
Și sună a frunzelor horă - 

Eu trec din odaie-n odaie, 
Când bate satanica oră. 


Vânt 


Toamna a ţipat c-un trist accent, 
Văzul cade neatent, 


Vântul sună lemnăria, 

Bate gol, în poloboace, butnăria. 
Lângă ușă frunzele s-au strâns. 

De departe vin ecouri vechi de plâns, 
Brumă, toamnă literară, 

Pe drum prăfăria se duce fugară. 
Și-am stat singur supărat 

În zăvoiul decadent. 

Şi prin crengile-ncâlcite mi-am notat 
Versuri fără de talent. 


Ecou de serenadă 


Pansele negre, catifelate 

Pe marmora albă s-au vestejit, 
Şi-n tainice note s-au irosit 
Parfume triste, îndoliate. 


Eu singur, cu umbra, iar am venit, 
O, statui triste şi dărâmate, - 
Pansele negre, catifelate, 

Vise, ah, vise, aici, au murit. 


În haine negre, întunecate, 

Eu plâng în parcul de mult părăsit... 
Şi-a mea serenadă s-a rătăcit 

În note grele, și blestemate...SS 


Noapte 


Se-ntind bulevarde-n noapte de vară, 
Pe arbori, electrică lumină - 

La gară zvâcneşte o maşină 

Şi-n gol, tresar signale de gară. 


Pe cer de safir, comori de avari... 
Tăcerea în gol vibrează cu zvon, - 
Oraşul, cu-ncetul, pare-un salon, - 
Acuma, în somn, tresar fete mari. 


Strigoii 


Cu roșii fanare, galbene, verzi 

Trec noaptea strigoii prin lanuri de grâu 
Și câinii prin lanuri în noapte tot bat - 
Strigoii la crâșmă în pod au intrat, 

Și podul se vede bizar luminat 

De roşii fanare, galbene, verzi. 


Strigoii, din pod, îşi iau înapoi, 
Lăsate din viaţă, demult, amanete... 
Aşa spunea basmul ce azi l-am uitat 
Că noaptea, la crâşmă, apar siluete 
Cu roşii fanare, galbene, verzi 


Dar când despre ziuă cocoşu-a cântat, 

Cad buzna, din pod, grămezi de strigoi 

Şi-n hău, peste lanuri, strigoii se pierd 
Roșii, galbeni și verzi. 


Marş funebru 


Ningea bogat, şi trist ningea; era târziu 
Când m-a oprit, în drum, la geam clavirul; 
Și-am plâns la geam, şi m-a cuprins delirul - 
Amar, prin noapte vântul fluiera pustiu. 


Un larg şi gol salon vedeam prin draperii, 
Iar la clavir o brună despletită 
Cânta purtând o mantie cernită, 


Și trist cânta, gemând între făclii. 


Lugubru marș al lui Chopin 

Îl repeta cu nebunie... 

Şi-n geam; suna funebra melodie, 
Iar vântul fluiera ca ţipătul de tren. 


Apoi, veni și-o blondă în salon... 
Și-aproape goală prinse, adormită, 
De pe clavir, o scripcă înnegrită - 

Şi urmări, pierdută, marșul monoton. 


Înaltă, despletită, albă ca de var, 

Mi se părea Ofelia nebună... 

Și lung gemea arcușu-acum pe strună 
Îngrozitorul marş lugubru, funerar. 


Cântau amar, era delir, - 

Plângea clavirul trist, şi violina - 
Făcliile îşi tremurau lumina, 
Clavirul catafalc părea, și nu clavir. 


Târziu, murea clavirul lung gemând; 
Luptau făcliile în agonie... 

Și-ncet se-ntinse-o noapte de vecie, 

Şi-n urmă, greu, un corp am auzit căzând. 


Vai, de-atunci îmi pare lumea și mai tristă, 
Viaţa-i melodie funerară... 

Şi nu mai uit nebuna lăutară - 

Și transfigurata, trista claviristă. 


Balet 


Lunecau baletistele albe... 
Degajări de puternice forme - 


Albe, în faţa lumii enorme, 
Lunecau baletistele albe... 


Lunecau baletistele albe 

Și lumea sufla împătimită - 
Albe, râzând spre lumea prostită, 
Lunecau baletistele albe. 


Lunecau baletistele albe... 

Tainic trezind complexul organic - 
Albe, stârnind instinctul satanic, 
Lunecau baletistele albe... 


Serenada muncitorului 


Eu sunt un monstru pentru voi 
Urzind un dor de vremuri noi, 
Şi-n lumea voastră-abia încap... 
Dar am să dau curând la cal. 


O, dormi adânc, mereu, aşa, 
În vise dulci, hidos burghez, 
Oftând, palate de-ţi lucrez, 
Eu știu şi bine-a dărâma. 


În noaptea asta, iată, sună 

O serenadă din topor, 
Amanțţilor, pierduţi sub lună, 
Poeți cu putredul amor. 


O dormi în noaptea infinită, 
Burghez cu aer triumfal, 
Dar preistoric animal 

În raţiunea aurită. 


Sub luna blondă nu se plânge, 


Ci răzbunările se curmă, 
Martirilor scăldaţi în sânge, 
Cânt serenada cea din urmă. 


O dormi... dar voi urca spre soare 
În zbor sublim de-aeroplan... 

Cu vise dulci, burghez tiran: 

E aurora-ngrozitoare... 


Pastel 


- Adio, pică frunza, 

Şi-i galbenă ca tine, - 
Rămâi, și nu mai plânge, 
Și uită-mă pe mine. 


Şi s-a pornit iubita 

Și s-a pierdut în zare - 
Iar eu în golul toamnei 
Chemam în aiurare... 


- Mai stai de mă alintă 

Cu mâna ta cea mică, 

Și spune-mi de ce-i toamnă 
Și frunza de ce pică... 


Scântei galbene 


Vom spune că toamna a venit... foarte trist - 
La o fereastră melancolică, mi s-a părut ceva, 
Însă m-a trezit un glas pozitivist... 

Vântul umed, și frunza zboară, undeva. 


Am ajuns, acum, pe un câmp cu ape... 
In luncă, medita un poet cunoscut - 


Părea că de oameni nu mai încape; 
De-această-ntâmplare, atât de rău mi-a părut. 


Eu nu mai ştiu nimic, și m-am întors acasă, 
Uitaţi-vă ce gol, ce ruină-n amurg - 

Amurgul galben m-a-ngălbenit, şi m-apasă, 

Ca geamuri galbene, cu lacrimi ce nu mai curg. 


Dormitând 


În pâcla nopţilor de iarnă, cu hornuri ce fumează, 
Când lămpile de stradă cu miile veghează, 

În pâcla colorată mă duc abia simţit - 

Mai mult ca orişicine, îmi pare c-am greșit. 

Am fost atât de singur, și singur am rămas, 

În creierul meu plânge un nemilos taifas... 

De sună-n ziduri ninse, vreo muzică de bal, 

Mai stau, și plânge-n mine un vals provincial. 

De la fereastra ninsă, cu finele perdele, 

Mă duc pe străzi de gheaţă cu spuza lor de stele; 
Şi-n mijlocul odăii, tot singur mă prezint: 

- Valsa o blondă-n alb, și cu pantofi de-argint... 
Aprind, pe masă, lampa, şi iarăşi mă dezbrac, 

Aş vrea să-mi fac un ceai, și stau, şi nu-l mai fac... 
Mă clatină spre pat al insomniei pas - 

În creierul meu plânge un nemilos taifas. 


Nocturnă 


E-o muzică de toamnă, 
Cu glas de piculină, 
Cu note dulci de flaut, 
Cu ton de violină... 
Și-acorduri de clavire 
Pierdute, în surdină; 


Şi-n tot e-un marş funebru 
Prin noapte, ce suspină... 


Nervi de primăvară 


Melancolia m-a prins pe stradă, 
Sunt ametit, 

Oh, primăvara, iar a venit... 
Palid, şi mut... 

Mii de femei au trecut; 
Melancolia m-a prins pe stradă. 


E o vibrare de violete: 
Trece şi Ea; 

Aş vrea, 

Dar nu pot s-o salut; 
Oh, şi cum a trecut, 
Într-o vibrare de violete. 


Nimicnicia m-a prins pe stradă; 
Am adormit. 

Oh, primăvara, iar a venit 

Pal, și uitat... 

Vals funebru, depărtat. 
Melancolia mă ţine-n stradă. 


Note de primăvară 


Verde crud, verde crud... 
Mugur alb, şi roz şi pur, 
Vis de-albastru şi de-azur, 
Te mai văd, te mai aud! 


Oh, punctează cu-al tău foc, 
Soare, soare... 


Corpul ce întreg mă doare, 
Sub al vremurilor joc. 


Dintr-un fluier de răchită, 
Primăvară, 

O copilă poposită la fântână 
Te îngână 

Pe câmpia clară... 


Verde crud, verde crud... 
Mugur alb, și roz și pur, 
Te mai văd, te mai aud, 
Vis de-albastru şi de-azur. 


Amurg de vară 


Histerizate fecioare pale, 

La ferestre deschise, palpită... 
În amurguri roşii, nupţiale, 
Stau pale, și nu se mai mărită. 


Eu trec, îmbătrânit, ca și ele, 
Și-asemenea inima mea plânge - 
Din treacăt, tuturor, în perdele, 
Le pun câte-o roză de sânge 


Fanfară 


Ce tristă operă cânta 

Fanfara militară 

Târziu, în noapte, la grădină... 
Și tot orașul întrista, 

Fanfara militară. 


Plângeam, şi rătăceam pe stradă 


In noaptea vastă și senină; 
Şi-atât de goală era strada - 
De-amanţi grădina era plină. 


Orașul luminat electric 
Dădea fiori de nebunie - 
Era o noapte de septembrie, 
Atât de rece și pustie! 


Și tot orașul întrista 

Fanfara militară... 

Târziu, în noapte, la grădină, 
Ce tristă operă cânta 
Fanfara militară. 


Gol 


Dă foşnet frunza măruntă, 
Umbra e rece-n pădurea sonoră - 
O mirare tăcută, poate cruntă, 

O ameţire de toamnă, de-o horă. 


Un haos vrea să mă ducă 

De unic uitând, şi de număr - 

Un foșnet uscat mă usucă, 

Pe-un arbore plâng ca pe-un umăr. 


Nocturnă 

Clar de noapte parfumat, 

O grădină cu orizontul depărtat... 

Și în somn, pe banca veche, cugetări se contrazic, 


Greierul zimţează noaptea, cu nimic. 


Cum te-am aşteptat... 


Totul a trecut - 
Luna pare, în oftat, 
Un continent cunoscut. 


Aici e frumos aranjat 
Orice fir; 

Veacurile-au stat 

Un oraș, pe vale, - Suvenir 


Clar de noapte parfumat, 

O grădină cu orizontul depărtat... 
Și în somn, pe banca veche, tot mai mic... 
Greierul zimţează noaptea, cu nimic... 


De iarnă 


Cum ninge repede, apoi încet 

Și nu ştii cât timp mai trebuie de-acum, 
E la fereastră, alb - 

O fată cu șal negru în cerdacul nins... 
Dar prin copaci largi înserează - 
Într-un departe nins era tot aşa 

În adevăr 

Și înnoptate zângăniri, 

Apoi va avea loc un bal, 

Sau o serbare de spiritism, 

Atâtea sunt de făcut... 

Când tu apari numai ca amintire. 
Cum ninge repede, repede! 


Umbra 


Mă prăfuise timpul dormind peste hârtii... 
Se întindea noianul de unde nu mai vii; 
O umbră, în odaie, pe umeri m-apăsa - 


Vedeam ce nu se vede, vorbea ce nu era. 


- Poţi să te culci, e ora şi noaptea-ntârziată, 
Vei scrie, altă dată, orice, şi tot nimic. 

O umbră ești acuma, şi pot să te ridic, 
Lăsând odaia goală, și lampa afumată... 


De iarnă 


În ecouri bocitoare 
Vine iarna, vine-acuși - 
Plâng copile pe la uși 
Din harmonii cerşitoare. 


Plâng fecioare din clavire 
Prin palate boierești - 
Plâng harmonii la ferești 
Milogiri de cimitire. 


Răzvrătiţii dau ca orbii 
Și flămându-i ucigaș - 
De ia sate la oraş 

Au trimis ţăranii, - corbii. 


Prin oraşele avute 
Histerii de muritori, 
Pe sub corbii bocitori 
Trec femeile pierdute. 


lată, ninge, peste fire, 
Hai la vatră, la poveşti - 
Plâng harmonii la ferești 
Milogiri de cimitire. 


Unei fecioare 


Duduia veşnic citește; 

Ştie clavirul, pictează - 

Și nopţi de-a rândul veghează, 
Și poate, de-aceea slăbeşte. 


Se crede, şi unia spun - 
Dar totul rămâne secret 
Duduia visează-un poet, 
Bizar, singuratec, nebun. 


Note de toamnă 


În toamna violetă, compozitori celebri 

Au aranjat un vast concert... 

Pe galbene alei, poeţii trişti declamă lungi poeme - 
E-o toamnă, ca întotdeauna, când totul geme, 
Frumos, și inert. 


Pe străzi elegante, ca o părere, 

Femeia modernă a trecut și revine; 

Tot haosul e-o veselie de eter. 

Și, dacă se zguduie orașul, 

Și creierul rămâne pierdut; 

Și, dacă munca trosneşte din braţe, din piatră, din fier, - 
Mulțimea anonimă se va avea în vedere. 

Tot, ce-mi trebuie să am, pot să cer. 


Parfum... incendii violet, şi becurile-aprinse 
Amurgul licărește pe-orașul de vitrine - 
Pierdut, mă duc și eu, cu braţele învinse, 
Plângând, 

Și fredonând, 

Gândindu-mă la mine. 


Vals de toamnă 


La geamuri, toamna cântă funerar 
Un vals îndoliat, şi monoton... 

- Hai să valsăm, iubito, prin salon, 
După al toamnei bocet mortuar. 


Auzi, cum muzica răsună clar 

În parcul falnic, antic, şi solemn - 
Din instrumente jalnice, de lemn, 

La geamuri, toamna cântă funerar. 


Acum, suspină valsul, şi mai rar, 
O, lasă-mă acum să te cuprind... 
- Hai, să valsăm, iubito, hohotind, 
După al toamnei bocet mortuar. 


Nocturnă 


O, nu mai cânta, harmonie pribeagă 

Că plâng, și nu știu unde să mă duc, 

În toamna care plânge pe-o veche modestie, 
Cu ploaia care curge în mahalaua bleagă, 

În noaptea asta-n care am devenit năuc. 

Oh, plouă, și tu gemi de plâns de armonie... 
- Tot altuia, de mine, aminte să-i aduc... 

O, nu mai cânta, harmonie pribeagă, - 

Că plâng, și nu; mai știu unde să mă duc. 


Ninge 


Când iar începe-a ninge 

Mă simt de-un dor cuprins. 
Mă văd, pe-un drum, departe, 
Mergând, încet, și nins. 


Sub streşină, cerdacul 
Se-ntunecă mâhnit; 
Stă rezimată-o fată 
De stâlpu-nzăpezit. 


Igienă 


Ea crede c-aș fi atacat... 

Şi când o sărut se teme, 

Dar sclava plăcerii, ea geme 
Şi cere un lung sărutat. 


Pe urmă, când spasmul a dispărut, 
Îşi udă-n parfum o batistă - 

O pune pe gură, și tristă 

Ea şterge un ftizic sărut. 


Și ninge 


Și ninge în orașul mare 

E noaptea plină de orgii, 
Iar prin saloane aurii 
S-aud orchestre, și fanfare. 


Femei nocturne, singurele 
La colţ de stradă se aţin, 
Desfrâu de bere și de vin 
Prin berării, şi cafenele. 


De orbitoare galantare 

De diamant, și de rubin... 
Şi de averi oraşu-i plin, 

Și ninge în orașul mare!... 


Plumb de iarnă 


Și iar... aceeaşi oră de dimineaţă... 
Pe toate mocnind același secret; 
Un frig violet, şi faţa e creaţă - 

- O, cum omul a devenit concret... 


Lungi plictiseli în turnurile sumbre... 
Noian de superstiții, cu hohot sec, târziu; 
- Vei merita o lampă-n mohorâte umbre 
Și corbii azvârliţi de-al nopţilor pustiu. 


În noaptea viforoasă de vei putea învinge 
O tristă-ngăduire, sau un humor secret - 

Vor auzi în turnuri, se vor uita cum ninge.. 
- O, cum omul a devenit concert... 


Nervi de toamnă 


larbă de plumb şi aer tare... 

Pudrat pe-o eczemă ce faţa mi-o sapă; 
Pe câmp, cu-o umbră de cugetare - 
Violet, corbi, şi-oglinzi de apă. 

- O, tu care vei rătăci ca mine 

În culori închise, şi ameţit la pas, - 

Dus de frumos, de mai bine... 

Demult, într-o toamnă, s-a stins un glas. 


Toamnă 


Clavirile plâng în oraș... 


Afară o vreme de plumb 
Și vântul împrăștie ploaia, 


Tomnatice frunze prin târg 
Aleargă, pe drumuri, cu droaia. 


Un bolnav poet, afectat 
Aşteaptă tuşind pe la geamuri - 
O fată, prin gratii, plângând, 
Se uită ca luna prin ramuri. 


Fa plânge... el palid se pierde 
Prin târgul sălbatec, sever; 

Şi pare tabloul acesta 

Că-i antic şi plin de mister!... 


Nocturnă 


Nu e nimeni... plouă... plânge-o cucuvaie 

Pe-un acoperiş de piatră-n noapte cu ecouri de șivoaie, 
Vai, e ora de-altădată, umbre ude se-ntretaie, 

Şi-n curentul unui gang aţipesc, plin de ploaie. 


Tabla tuburilor sună, aiurarea tuturor... 

O grăbită alchimie, fâlfâie o vâlvătaie, 

Vai, e ora de-altădată, dungi de ploaie se-ntretaie, 
Un oraș de piatră doarme... toate dor. 

Nu e nimeni... plouă... plânge-o cucuvaie. 


Poveste 


Îţi aduci aminte ziua când ţi-am spus că eşti frumoasă, 
Când cu buzele de sânge și cu ochii sclipitori 

Printre arborii de toamnă te opreai încet, sfioasă, 
Lăsând gândul spre amorul înţeles de-atâtea ori?... 
Așteptai să fiu poetul îndrăzneţ ca niciodată 

Ca s-auzi ecoul rece-al unor calde sărutări 

Te duceai mereu nainte înspre-o umbră întunecată 


Ca o pală rătăcire coborând din alte zări. 

Ah, mi-ai spus atât de simplu că ţi-i sete de iubire 
Neascultând decât şoptirea singuraticei păduri, 

Îți opreai cu mâna sânul şi zâmbea a ta privire, 
Chinul depărtării noastre neputând să-l mai înduri. 
- Ha, ha, ha, râdea ecoul, de râdeam de-a ta plăcere, 
Între om şi-ntre femeie mi-ai spus ura din trecut, 
Te-am lăsat să-nșiri povestea cu dureri şi cu mistere 
Pentru mine, ca oricărui trecător necunoscut. 

Îți aduci aminte ziua când ţi-am spus că eşti frumoasă, 
Când, în șoaptele pădurii, poate că te-am sărutat 
Ascultând ecoul rece, înspre toamna friguroasă 
Ce-aducea-ntâlnirii noastre un adio-ndepărtat? 


Intre ziduri 


Cum trec pe lângă case mari... cătând pe nu știu cine... 
O, toamnă-n foșnetul de somn s-adorm șoptind cu tine... 
Pe strada goală vântul deodată face-un salt, 
Tăcere e în ganguri și în ogrăzi de-asfalt. 


Cum totu-i glorios... cu niciodată pace... 

O, toamnă-n foşnet lung șopteşte-mi cum se tace... 
O, nu-i nimic, nimic, a fost un vis înalt, 

Tăcere e în ganguri și în ogrăzi de-asfalt. 


Frig 


Sunt lângă un gard rupt, 
Și vântul bate cu frunze ude - 
Sunt mai urât, sunt supt, 
Frigul începe sticla s-o asude. 


Pe strada aplecată la vale 
E-o toamnă ca o poezie veche - 


Vântul împinge fusta femeilor în cale, 
Cu una din ele nu mai putem fi o pereche. 


Toamna rupe afişe și flori, 

E mai trist departe-n prăpăstii - 

Să faceţi foc pe zi de mai multe ori; 

O, trebuie să fie trist departe-n prăpăstii... 
Fulgi de zăpadă rătăcitori... 


Dimineaţă 


O cafea neagră... și-o ploaie de gheaţă, 
Când spirtul mai arde culori în odaie - 
O privire pe-o carte, pe straie, 

Și pasul mă-ndrumă în dimineaţă. 


Cum frigul, tremurând ca o veste, 
Tot plânge de-al meu şi de-al tău... 
Tot mai mult am rămas cu ce este, 
Și plouă cu-o părere de rău. 


Am uitat dacă merg... încă tot mă iubesc.. 
Am ajuns la timp, ocup şi un loc. 

Dar gândul apasă cu greul său bloc... 
E numai vedere... nu mai pot să vorbesc... 


Romanţă 


Parfumul rozelor ude, 
Tomnatic suspin, 

În zori, în tăcutele trude, 
Te cheamă pe tine, puţin. 


O tristă poemă de foi 
Imi spune-o poveste de noi... 


- Adio, pustiu, şi fior. 
Va fi poate-odată, amor. 


CU VOI 


Cu voi... 


Mai bine singuratec și uitat, 
Pierdut să te retragi nepăsător. 
În ţara asta plină de humor, 
Mai bine singuratec și uitat. 


O, genii întristate care mor 

În cerc barbar şi fără sentiment,- 
Prin asta ești celebră-n Orient, 
O, ţară tristă, plină de humor... 


Liceu 


Liceu,- cimitir 

Al tinereţii mele- 
Pedanţi profesori 
Şi examene grele... 
Și azi mă-nfiori 
Liceu,- cimitir 

Al tinereţii mele! 


Liceu,- cimitir 

Cu lungi coridoare- 
Azi nu mai sunt eu 

Și mintea mă doare... 
Nimic nu mai vreu- 
Liceu,- cimitir 

Cu lungi coridoare... 


Liceu,- cimitir 
Al tinereţii mele- 
In lume m-ai dat 


În vâltorile grele, 
Atât de blazat... 
Liceu,- cimitir 
Al tinereţii mele! 


Proză 


Amorul, hidos ca un satir, 
Copil degenerat- 
Învineţit, transfigurat, 
Ieri a murit în delir. 


Aci, prozaici pământeni, 

Pe drumuri a murit, 

De zurnetul de bani înăbușit, 
În lumea asta cu dugheni. 


Crize 


Tristă, după un copac, pe câmp 
Sta luna palidă, pustie- 

De vânt se clatină copacul- 

Și simt fiori de nebunie. 


O umbră mormăind pășește... 
E om... atât, şi e destul; 

Și-acum ne-om gâtui tovarăşi: 
El- om flămând, eu- om sătul. 


Dar vezi... m-a ocolit acuma... 


E] s-a temut, mai mult,- săracul... 


Pe luna palidă, pustie, 
De vânt se clatină copacul... 


Proză 


Plouă... 

Pe-un târg mizerabil 
De glod şi coceni 
Pe-un târg jidovit 
Și plini de dugheni 
-Şi-aici stă iubita... 
Și uliţa-i plină 

De fân și coceni 

Și trec cotiugare 
Cu saci de făină 

Și plouă mai tare 
Pe crâșme murdare, 
Pe-un târg sărăcit- 
-Şi-aici stă iubita... 
Plouă... 

Pe-un târg jidovit. 


Belșug 


Culori şi fum de toamnă, plâns de poet, 
Apa e rece, frunzele plouă- 

Vorbeşte încet, păşeşte încet, 

Că totul cade cu o jale nouă. 


Vinul, şi mierea, şi grâul tot 

Le-au strâns, pe grabă, cine-a putut... 
Tuse, şi plânset visele scot, 

Du-te, oriunde, frunză de lut... 


Și-o păsărică în grădina brumată, 
În liniştea rece, a iarnă-a făcut, 
Am strănutat pe o stradă curată, 
Frunzele toate încă n-au căzut. 


A fost odată... va fi odată... 

Nu spune zarea, dar spune omul- 
Numai acuma e niciodată... 
Adânc, prezentul, închide tomul... 


Mă duc, tot acolo, în marea clădire. 
E ora, de la care rămân închis- 

O emoție... o amorţire... 

E toamnă... mi-au dat de scris... 


Ego 


Tot mai tăcut şi singur 
În lumea mea pustie- 

Și tot mai mult m-apasă 
O grea mizantropie. 


Din tot ce scriu, iubito, 
Reiese-atât de bine- 
Aceeași nepăsare 

De oameni, și de tine. 


Pantofii 


Pantofi de aur, expuși în vitrină, 

Veţi sta sub dantele, în nopți de baluri, 
Şi-n ale valsului leneșe valuri 

Veţi râde prin săli,- potop de lumină. 


Pe trist catafalc, cu tristă regină, 

Veţi sta în piciorul de gheaţă, și sfânt, 
Şi-n trcerea vremii veţi arde-n mormânt, 
Pantofi de aur, expuși în vitrină... 


Furtună 


Prin codrii Bacăului 
Vâjâie vântul 
Și-ntunecă lumea 
Un cer ca pământul- 
Și codru pe codru 
Se umple de clocot, 
Iar toamna în hohot 
Le cântă prohodul... 
Şi parcă mă cheamă, 
De crengi atârnând, 
Avesalomi gemând 
Cu plete-ncâlcite... 
De spaimă mă prind 
Priviri rătăcite, 

Și mintea, de zgomot, 
Nimic nu înţelege... 
Și-aş vrea ca să mor 
Ca Romulus rege, 
Uitat, legendar... 
Cuprins de-o furtună, 
Pierdut să dispar, 

În codrii Bacăului... 


Amurg 


Pe seară, la geamuri, un nour violet și de aramă, 
Pe drum, la aceeaşi oră, se târâie un lanţ de fier, 
Și coincidenţe aranjate pe-o tristă gamă- 

Azi iar mi-i frică... şi cred, şi sper... 


O zi fără anotimp și ordine militară, 

Și prin vecini s-aud mici pregătiri de masă, 
Însă produsele au început să dispară- 

Și mulți au plecat, și noapte se lasă. 


Cu toţii spun că bine le-a făcut 

Sau că un geniu se va naște- 

Iar studiul creşte cu tactul tăcut... 

O ființă supremă, dintre noi, ne cunoaște. 


Imn 


Crengi subţiri cu flori albe... 
Spre mai sus 

Mă ridică din erori, 

Idealuri ce-au apus... 

Cu flori roze crengi subţiri... 
Isus! 


Flori pe zări, în iarbă flori... 
Spre mai sus 

Am trăit de mii de ori... 

E destul că tu te-ai dus... 
Flori pe zări, în iarbă flori... 
Isus! 


[Imn] II 


Să dorm... 

Să dorm, din ce în ce murind 
Deși oriunde e o reînviere... 
lată sunt goale 

Dumbrăvile sacre- 

Poetul a plecat. 


Şi dacă tu mai cauţi, 
Păşind prin tăinuitul izvor; 
Pe mine nu mă vezi- 
Poetul a plecat; 

Să dorm... 


Să dorm, din ce în ce murind- 
Deși oriunde e o reînviere... 


Dialog de iamă 


Fereastra e-o poemă de plumb şi de scântei... 

Oraşul doarme troienit. 

Mult mai târziu de miezul nopţii sunt orele 
trecute... 

În haosul vieții nici noi nu ne-am găsit... 

O, vino, cel puţin, acum, prin forțele necunoscute: 

-Să viu ? 

-Oh ! mi-i frică... 

-Vezi ! 

-Hai ! 

-Am venit; 

-Unde ? 

-Lângă tine; 

-Plâng... 

-Plâng... 

- Taci... 

-Hai... 

-Hai : 

-În infinit... 

-În infinit: 

-Cântă... 

-Vis: 

-Da... 


-Nu... 
-Minus: 
-Minus... 
-Plus: 
-Plus... 
-Armonie. 
-Armonie... 


-Când ? 

-Când... 

-Poate: 

-Poate... 

-Of ! 

Fereastra e-o poemă de plumb, şi de scântei... 
O zi de promoroacă în cameră pătrunde... 
Sirenele de muncă vibrează, plângător; 
Oraşul e-un ghețar de fum, de clopoței, 

Și de fior... 

-Unde... Unde ?! 


Nocturnă 


Fug rătăcind în noaptea cetăţii, 
În turn miezul nopţii se bate rar; 
E ora când cade gândul amar- 
Tăcere... e ora lașşităţii... 


Te pierzi în golul singurătăţii 
O, suflet, mereu de lume fugar; 
E ora când Petru plânge amar- 
Ascultă.. e ora laşităţii... 


Aiurea 


Blestemată mai fie şi toamna, 
Și frunza ce pică pe noi- 
Blestemat să mai fie și târgul 
Ursuz, şi cu veşnice ploi... 


Cetate,- azilul ftiziei- 

Nămeţi de la pol te cuprind... 
Cetate, azi moare poetul 

În braţele tale tușind... 


Psalm 


Iubito, cu faţa de mort, 
Fecioară uitată în turn, 
Plângând în balcon 

Cu grai monoton, 

Cu suflet taciturn- 

În visul meu te port. 


Iubito, cu faţa de mort, 
Mireasă pe tron 

Cu grai monoton 

În visul meu te port. 


Iubito, cu faţa de mort, 
De geniu trăsnită, 
De-a pururi monotonă, 
Goală madonă, 

De crini prăfuită- 

În visul meu te port... 


Contrast 


Femeie, -mască de culori, 
Cocotă plină de rafinării- 
Tu, care ţipi la desfrânări târzii 
Pe visători, cu greu, îi înfiori... 


Oh, sunt fecioare cu obrazul pal, 
Modele albe de forme fine- 

Şi singure dorm, albe, şi senine 
În albele crivate, de cristal... 


Baladă 


O noapte de sineală din vremi voievodale... 
Plecase voievodul în lupte blestemate; 

lar eu păzeam domniţa închisă în cetate- 

O, noaptea, de sineală, de epoci triumfale... 


Dormeau, adânc, oştenii în noaptea diafană 
Când eu sării afară din cortul de mătasă- 
Vedeam o semilună pe zare cum se lasă, 
Și nălucit, crezusem- Flamura otomană. 


Cu ceata buimăcită fugeam, acum, călare, 
Dar boarea nopţii clare ne-ntoarse la cetate 
Și povestindu-mi visul domniţei spăimântate, 
I-am arătat cu spada tabloul de pe zare. 


În alb, domniţa blondă, în noaptea ideală, 
De sus, de la fereastră, ca-n vis ieşi afară, 
Scăldată în sineală, ea râse-n noaptea clară... 
O, cât a râs domniţa în noaptea de sineală... 


Vobiscum 


În cercul luminii comun şi avar... 
Mă zguduie de mult un plâns intern; 
Și-acest fel ( de-a fi ) va fi etern 

Şi de nimic, pe lume, nu tresar. 


... Dar vai, acei învinşi, pe veci pierduţi.. 
Ori în taverne, ori în mansarde; 

Şi acei nebuni, rătăcitori, tăcuțţi, 
Gesticulând pe bulevarde... 


Amurg 


Trec burgheze colorate 
În cupeuri de cristal- 

E o veşnică plimbare, 
Vălmăşag milionar... 


Și pe publice terase 
Plâng viori sentimental... 
E parfum, bomboane 

Și desfrâu de lupanar... 


... Dar notează-n cartea vremii 
Filosoful proletar: 

Greve, sânge, nebunie. 

Foame, 

Plânset mondial... 

Pe când lasă-amurgul flăcări 
Pe-un final ce se anunţă 

Pe-un decor miliardar... 


Piano 


Și iar toate-s triste. 
Și azi ca și ieri- 
Potop de dureri. 


Şi visul apune 
In negrul destin... 


Și vremuri mai bune 
Nu vin, nu mai vin, 
Și nici mângâieri... 


Și iar toate-s triste, 
Și azi, ca şi ieri... 


Mister 


Clavirile plâng în oraș 

Pe-o vreme de toamnă pustie... 
Și plopii plâng tot în oraş, 

Şi-n totul e-o grea agonie. 


Par casele triste castele... 
Amorul, aici, a murit 

Și poate că plâng la clavire 
Fecioare cu păr despletit... 


Trec singur... şi tare mi-e teamă... 
Și, unde mă aflu, nu ştiu- 

Vai, plopii detună orașul... 
Clavirele plâng în pustiu... 


Vae soli... 


Te voi aştepta, într-o zi, sau într-o noapte oarecare 
Pentru ca să văd dacă mai pot să am o preocupare, 

Voi trece iar pe lângă ape, şi-n unda lor voi apărea, 

Voi sta pe lângă vreo ruină, va plânge iar o cucuvea; 

Pe urmă, nu va mai fi timp... voi fi uitatul muncitor; 
Va fi şi pentru mine lumea un fenomen întâmplător... 
Despre iubire, câteodată, poate într-o carte voi găsi, 
Poate-n oglindă vreo albină compătimind se va lovi- 
Plângând în zori cu faţa în soare mă voi simţi fără de rost, 
Mă voi gândi la toată jalea poeţilor care au fost... 

Un corb va trece peste casă și iarba mă va îngheţa, 
Orașul, prin ninsoare, noaptea, din pianole va cânta, 
Sau toamna goală va dansa cu plete de grâu și de vin 
Astfel că nu vor mai putea să ne-ntreacă acei care vin... 


În altar 


Sta fără noimă catedrala 
Azi, într-un secol rafinat- 
Doar de mai vin să delireze 
Amanţi cu suflet ruinat. 


„„. Și delirând, când corul curge 
Se face gândul mai amar- 

Ei vor o noapte de orgie 

Pe canapeaua din altar... 


Poemă finală 


Eu trebuie să beau, să uit ceea ce nu ştie nimeni 
Ascuns în pivniţa adâncă fără a spune un cuvânt 
Singur să fumez acolo neștiut de nimeni 

Altfel, e greu pe pământ... 


Pe stradă urle viaţa, şi moartea 

Și plângă poeţii poema lor vană... 

Știu... 

Dar foamea grozavă nu-i glumă, nu-i vis- 
Plumb, și furtună, pustiu, 

Finis... 

Istoria contemporană... 

E timpul... toţi nervii te vor... 

O, vino odată măreț viitor. 


Eu trebuie să plec, să uit ceea ce nu ştie nimeni 
Mâhnit de crimele burgheze fără a spune un cuvânt 
Singur să mă pierd în lume neștiut de nimeni 
Altfel, e greu pe pământ... 


Sepulcre violate 


Vagabondând, într-un amurg blond, 
Am dat de-ale cimitirului porti,- 
Acolo, cioclii îşi bat joc de morţi, 
Și-am râs un râs de vagabond. 


O, râsul fiinţei vagabonde... 

Şi ce-am văzut era straniu- 
Într-un copac am găsit un craniu, 
Pe o cruce nişte cozi blonde. 


Epitaf 


"Aici sunt eu 

Un solitar, 

Ce-a râs amar 
Și-a plâns mereu. 


Cu-al meu aspect 
Făcea să mor, 
Căci tuturor 
Păream supect." 


Destul 


Când voi fi liniștit, voi scrie un vers 
În care veţi vedea că sunt părăsit- 
Voind să descifrez ceea ce era șters, 
Aproape, nu mai știu ce-am voit... 


Plângând, mi-am spus să nu mai plâng- 
Eu aveam... 


Cine mai ştie, şi eu, ce gândeam, 
Altădată, în crâng ! 


Voi scrie un vers, când voi fi liniştit... 


Pe deal 


De-aceea 

Cu un zâmbet rău 
Privesc această noapte... 
Prin râpi și văi 

De demult: 

Ileana... 

Poveşti de demult... 
De-aceea 

Încă o dată 

Cu zâmbet rău 
Privesc 

Înnoptata culme... 


Din urmă 


Poezie, poezie... 
Galben, plumb, violet... 
Și strada goală... 

Ori aşteptări târzii, 

Și parcuri îngheţate... 
Poet, şi solitar... 
Galben, plumb, violet... 
Odaia goală... 

Și nopți târzii... 
Îndoliat parfum 

Şi secular... 

Pe veşnicie... 


COMEDII ÎN FOND 


Regret 


De mult, de mult cunosc doi plopi 
Ce-mi stau și azi în cale- 

Îmi place mult ca să-i privesc, 
Dar mă cuprinde-o jale... 


Căci parcă-mi spune-un nu-știu-ce... 


Ca mâine poate-am să mor- 
Și dânșii n-or mai fi priviţi 
De nici un trcător... 


Ca mâine 


Cu steaua care s-a desprins, 
Ce piere-acum în haos- 

O inimă poate s-a stins 
Spre veşnicul repaos. 


Ca mâini și-a noastră va cădea 
În strict veşnicie- 

Cine-o căta mâhnit spre ea ? 
Vai, nimeni... cine ştie ! 


Când singur 


Când singur iar mă revăd 

Și trece curând al meu nume, 
Și-atâtea sperări... 

Mi-am zis: e târziu- 

O, gânduri, 

În lume ! 


Când inspirată de evocări 
Mai crezi în câteva glume 
Sau al beţiei mister... 
Mi-am zis: e târziu- 

O, gânduri, 

În lume ! 


Și când, aproape, nimic nu mai ești, 
Când cauţi că orice renume, 
De-acum e târziu... 

Mi-am zis: e târziu- 

O, gânduri, 

În lume ! 


Din vremuri 


Un moment, să gândesc... 
Cum iarna îşi duce teroarea- 
Mizerii, de-aproape, doinesc, 
Sclipește-n ferestre ninsoarea. 


lernatice nopţi viscolesc... 

Dar cine mai cată grandoarea 
Din vremuri mereu ce-amăgesc ? 
Sclipește-n ferestre ninsoarea. 


Din liră 

Dacă, de-acum, e târziu 
Și ochii mei sunt seci- 
Ajunge să-nţeleg... 


Plecată ești, pe veci ! 


Și dacă-atât a fost... 


S-aştept în umbre reci- 
Ajunge să-nţeleg... 
Plecată ești, pe veci ! 


Spre primăvară 


Din streşini picură... 

Și-un zvon de vremuri mari- 
Să mai surâd numai o clipă,- 
Sculaţi, ai muncii proletari ! 


Din zările ce se deschid 

Se duc neînţeleși ghețari- 
Sub cer cu cântece și flori- 
Sculaţi, ai muncii proletari ! 


De iarnă 


Un hoit, un corb, un câmp, și eu, 
Iarnă... şi-ncepe a ninge- 


Ninsoarea-mprejur cu cerul s-atinge... 


Nimeni, zăpadă, şi ninge mereu. 


-O, corb ! 

Ce rost mai are-un suflet orb... 
Ce vine singur în pustiu- 

Când anii trec cum nu mai ştiu, 
O, corb ! 

Ce rost mai are-un suflet orb... 
-Chiar ! 


-O, corb ! 

Ce rost mai are-un suflet orb... 
Întârzieri, mormânt închis- 

E oare viaţă, sau e vis- 


O, corb ! 
Ce rost mai are-un suflet orb... 
-Chiar ! 


Târziu, şi ninge, noaptea se lasă 
Sunt singur acum... 

lată orașul, nimeni pe drum- 
Pace, nimic, am ajuns acasă ! 


Gaudeamus 


Zadarnic flaute cântă 

În aste zile păgâne- 

La vânt s-au dus aspirații, 
Nimic nu rămâne... 


În vânt şi uitare tot stând 
Cu zile grele, stăpâne- 
Oricine, orice au trăit, 
Nimic nu rămâne... 


Versuri 


Un cântec trist din liră 
Aş vrea să-ţi mai arunc, 
Din viaţa mea în noapte 
De ne-nţeles adânc. 


Părere este oare... 
Orice se năruiră ? 
Adulătoare şoapte 

Și chinul meu adânc- 
Vreodată dacă-au fost- 
Și vise viitoare,- 
Priveşte, ți le-arunc... 


-E cântul trist din liră. 


Serenadă 


Poetizează luna 

Fereastra ta iubită- 

Prin tainicile umbre 
Te-aştept ca și-n trecut,- 
Cu plânsul meu pe coarde, 
La ora tăinuită,- 

Şi care, poate-odată, 

Prin lume ţi-a plăcut. 


Poetizează luna 

Grădina de parfume,- 
Prozaicile hoarde 
De-acuma au tăcut... 

Prin tainicile umbre, 
Străin ca-ntotdeauna,- 

Cu plânsul meu pe coarde, 
Te-aştepi ca şi-n trecut. 


Tăcere 


Ce mai este... cărți de noapte 
Mai citesc, şi-mi pare că sunt viu- 
Cine iar aprinde lampa 

Când e prea târziu. 


Ţăcănă un ceas pe-o planşă... 
Toate câte sunt, eu să nu le știu ?! 
Noapte... 

Cine iar aprinde lampa 

Când e prea târziu. 


Din vremuri 


E frig, iarnă... 

Vreau să gândesc la anii mei pustii- 
Nu mai aştept pe nimeni, 

Nici o speranţă. 

Nimeni nu mai este liber... 

Vreau să gândesc la anii mei pustii- 
Închide orişiunde, 

Închide uşa,- e frig, iarnă. 


Dies Irae 


Cât de străin sunt de ţara mea 
Şi nici un dor nu mi-a rămas- 
Gândul rău şi-ntunecat 
Închide-al dreptăţii glas. 


Va fi târziu în ziua-aceea... 

Și bântuie în calea mea, 

Tăceri de vremi, sinistra foame ! 
Sau cântece ce plâng mereu : 
-Grăbeşte-te, nu mai aștepta ! 


Ecou de romanță 


S-a dus albastrul cer senin 

Și primăvara s-a sfârşit- 
Te-am aşteptat în lung suspin, 
Tu, n-ai venit ! 


Şi vara, cu nopţile ei, 
S-a dus, şi câmpu-i vestejit- 


Te-am aşteptat pe lângă tei, 
Tu, n-ai venit ! 


Târziu, şi toamna a plecat, 

Frunzișul tot e răvăşit- 

Plângând, pe drumuri, te-am chemat, 
Tu, n-ai venit ! 


Iar, mâni, cu-al iernei trist pustiu, 
De mine-atunci nu vei mai şti- 
Nu mai veni ! 


O, gând amar... 

Singurătăţi, 

Pribege seri de primăvară, 
Parfumuri ce se duc pe vânt- 
Și flaute din stânci de mare... 
-A fost ca niciodată... 

Și valuri ce foșnesc la țărm, 
Îngrijitoare aşteptări, 
Singurătăți 

Și flaute 

Din stânci de mare... 


Curaj 

Deși, cu iarna care-a trecut 

Poate părea c-am murit- 

Șivoaie se duc din grele zăpezi... 


Cântări, şi cântări m-au trezit. 


Gălăgioase glasuri mi-au zis 


Despre-o viaţă oricât de amară... 
Și soarele, sus, un cer a deschis, 
Cu bucurii de primăvară. 


Ecou târziu 


Sunau ţambale, târzia noapte... 
De cabaret comun- 

Femei răcneau beţia falsă 

Prin miros de tutun. 


Erau ziare, evenimente 

De vremuri grave, sau de regret- 
Suspecte umbre de cabaret... 
Erau ziare, evenimente. 


Sunau ţambale, târzia noapte... 
De cabaret comun- 

Femei răcneau beţia falsă 

Prin miros de tutun. 


Trec nouri 


Azi nu mai scriu nimic... 
Un vin, şi-o țigară- 
Și-amiezuri de zile se duc 
Ca o simptomă fugară. 


Ce este, important, mereu, 
Pe-aici, ca și-afară- 
Amiezuri de zile se duc 
Ca o simptomă fugară. 


Pastel 


Sărmanii plopi de lângă moară 
Cum stau de singuri, singurei- 
Și cum mai ninge peste ei... 
Sărmanii plopi de lângă moară ! 


Cum negre gânduri cad pe mine 
Când mă gândesc că am să mor... 
Aşa cad corbi pe vârful lor,- 

Cum negre gânduri cad pe mine. 


Renunţare 


În grădina moartă 

Am sărit aseară peste zidul mort- 
Pasul meu, încet, se oprea în loc,- 
Conștient de soartă, de durere orb, 
În grădina moartă 

Am găsit un mort... 


Se uita-n grădina moartă 
Luna albă, moartă- 
Plumb,- corpul meu căzu 
Pe banca de piatră. 


Se-auzea de-afară 

Viaţa proletară- 

Numai umbra mea după zidul mort, 
-Pentru totdeauna, mai plângea în noapte... 
În grădina moartă 
Am găsit un mort... 


Apus 


Cum sufletu-nchis 


Nimic nu vrea- 
Cad frunze-n amurg, 
Draga mea ! 


Sinistră noapte 
Și amară stea- 
Curând, și ninge, 
Draga mea ! 


Ecou de romanţă 


Eu nu te mai văd... 

Zadarnic e soare, şi-un cer ideal- 
Mereu mai aproape e-al vieţii real... 
De aceea, iubito, eu nu te mai văd! 

Eu nu te mai văd... 

Și cupa-i deşartă, şi vinul sfârşit- 
Târzii serenade cu viers tăinuit 

S-au dus... şi-aproape e-al vieţii real... 
lubito, eu nu te mai văd! 


In somno 


Cuvinte grele, 
Vorbe urâte, 
Duceţi-vă-n noaptea 
Care vă poartă. 


-Orice iluzii 
Unde s-au dus ? 


Cine să ştie 

Dacă sunt singur- 
Cine s-asculte 
Durerea mea... 


-Eu n-am auzit, 
E tăcere ! 


Cuvinte grele, 
Vorbe urâte, 
Duceţi-vă-n noaptea 
Care vă poartă. 


Amurg 


Tristeţi pe vânt, tristeţi de mort 
Pe străzi tăcute se desfac- 
Serbări târzii de vinul nou, 
Visări pentr-un poet sărac... 


Ce vremuri atât de fericite 
Mă-ndeamnă, singur, să stau- 
Spre toamnă, duioase suspine 
Din Eminescu, Heine și Lenau... 


Seară 


Ce este cerul,- ori ziua a trecut... 

În ciripiri de-amurg stau să te-aştept- 
Ce este oare de-acum... 

Deplină fericire, unde să mă-ndrept ! 


Și-ţi pare că se vorbeşte de tine 
Aproape, mai departe- mai gândesc eu ? 
Ce este astăzi- ori ziua a trecut... 

Ori ciripiri de-amurg s-ascult mereu. 


Să ne iubim 


Vai, şi va veni o vreme 
Când adormi-vom amândoi, 
Și-nstrăinaţi prin cimitire, 
Va plânge toamna peste noi. 


Ce poate, deci, a fi sub soare, 
În haosul imensităţii- 

Dacă-ţi vei pierde fecioria 

În taina roză-a voluptăţii ? 


Memento 


Pe când ninsoarea rătăcește... 

În ceasul vremii au bătut 

Dureri pe sufletele moarte- 

Deși... acestea sunt lucruri din trecut ! 


Pe când ninsoarea rătăceşte... 

Din nou, iubiri ce-au dispărut 

Trezesc poeţii singuratici- 

Deși... acestea sunt lucruri din trecut ! 


Pe când ninsoarea rătăceşte... 

Ca pe un țărm necunoscut... 

Din nou, gândesc că eşti frumoasă- 
Deși... acestea sunt lucruri din trecut ! 


Vreodată 


... Şi voi lua luna din cer 
Ceea ce nu ami găsesc 
Prin stele, 

De când rătăcesc. 


Această gândire mai vreau 
Din câte-am dorit- 

Sau cerul e rece 

La infinit... 


Trec zile 


Curg zile spre cimitir 
Trist, una câte una, 

Și destrămând al vieţii fir 
Se duc pe totdeauna. 


Și-acolo, încet, molcomitor, 
Se-adună în suspine- 

Cu-un dor de "mâine", sora lor, 
Cu-un dor de mine. 


Elegie 


Când iar nebun și bolnav, 

Prin sanatorii, sau spitale 

Voi sta privind 

Al vieţii vals 

Și câte sunt,- ca un adio... 
Prin sanatorii, sau spitale, 
Oricum, fără voinţa mea- 
Poate voi fi singur. 

Apoi, tăcere... 

Ca toamna, un amurg de jale... 


Versuri 


Acorduri, arpegii, armonii... 
Orice-au voit din mine au făcut: 


-Să stau cu anii mei pustii, 
-Să plâng în orele târzii,- 

În tristele ore, necunoscut- 
Acorduri, arpegii, armonii... 


Sfârşit de toamnă 


În crângul cu stoguri de frunze ruginite 
Era un frig liniștit... 

Un roz și violet în fâşii 

Peste palate se lăsa- 


Tufișele erau pustii... 

O tăcere nu se ştie cum a venit,- 
Sau respirări oprite... 

O păsărică modula: 

-Vii ?! 


Nihil 


Ce trist amor 
Să vrai, 

Să stai, 

Cu cei ce mor. 


Şi ce avânt 

Să treci, 

Pe veci, 

Într-un mormânt. 


Ce fără rost 
Trăind, 
Gândind, 

De n-ai fi fost. 


Și ce cuvânt... 
Mister, 

În cer, 

Și pe pământ. 


Veritas 


Doamne ! necesitatea unui vin... 

Și-a gândului culmi de poezie- 

Oare pentru ce, mai mult, acest suspin: 
... Că totul, poate, e-o repede magie. 


Ca în tăcerea gravă-a unui dom, 
Viaţa pare-a trece fără nici un sens... 
Şi-acele aşteptări a vieţii de om,- 

... Sana mens ! 


Demult 


Trecând pe strada ta 

Pe care nimeni n-o mai ştie- 
Al nopţii foșnet evoca: 
-Filosofie ! 


Încet, un paznic fluiera 
Poema-atât de târzie... 
Pustiul nopţii evoca: 
-Filosofie ! 


Legendă 
Când orice se vinde, 


Când orice e marfă- 
Trezeşte un sunet bătrân 


Din antica harfă. 


Din cupe, vin de uitare 
Fie-a virtuţii eșarfă- 
Trezeşte un sunet bătrân 
Din antica harfă. 


Un cântec 


Ce trist este pe lume 
Un cântec, 

Un cântec ce-l tot aud: 
-La muncă... 

În zori de primăvară 
Cine-a putut să-nceapă, 
În nopţi târzii de iarnă, 
Necontenit, 

Un cântec 

Ce l-am uitat cu anii 
Haotici 

Și fără nici o normă... 
Cine-a putut să-nceapă 
Un cântec de viaţă, 

La ușa părăsită, 

La anii mei târzii. 

Ce trist este pe lume 
Necontenit. 

Un cântec ce-l tot aud: 
-La muncă ! 


Și toate 
Şi toate se re-ntorc pe drumul lor 


Și mândra primăvară vine, 
Cu soare blând, cu nopţi albastre 


Fermecătoare şi senine. 


Dar fără ea, ce suvenir 

Spre triste gânduri mă îndeamnă ? 
Muguri au dat pe ram,- zadarnic, 
În a mea inimă e toamnă ! 


Noapte de vară 


Noaptea-ncet, ticnit se lasă- 
Poezie, sau destin- 

Luna urcă somnoroasă,- 
Vino, vin ! 


Este linişte, răcoare, 
Codrul e de farmec plin- 
Pe sub teii încă-n floare,- 
Poezie, sau destin. 


În suavele parfume 
Poezie, sau destin- 

Ori pe unde-ai fi în lume,- 
Vino, vin ! 


Îngerii deasupra noastră 

Vor cânta un imn divin- 

Ah, ce clară noapte-albastră,- 
Poezie, sau destin. 


Pastel 


Tăcute locuri... curent 

Pe podul gârlei... se dezgheaţă- 
Corbi... 

Ce înţeles... viaţă. 


Ca altădată, nimeni... 
Crengi în violetă ceață- 
Curent pe podul gârlei... 
Burgheze zări... viaţă. 


In fericire 


Sunt clipe când toate le am... 
Tăcute, duioase psihoze- 

Frumoase poveşti ca visuri de roze... 
Momente când toate le am. 


Iată, sunt clipe când toate le am... 
Viaţa se duce-n șir de cuvinte- 
Un cântec de mult... înainte... 
Momente când toate le am. 


Controversă 


Ascultam acele poveşti. 

Deși nu era vremea lor- 

Cum nu-nţelegi când priveşti 
Aerul morţilor. 


"Era acel tânăr prea singur ! 
Dar toţi îl iubeau... 

- Atunci, nu era aşa singur ! 
Sau ceilalți nu erau. 


Și-o tânără fată cu dânsul- 
De-abia în lume-au plecat- 
Încât îţi vine şi plânsul 

Printre-ntrebări, ne-ncetat. 


Și iată, din toate, nimicul- 
Un înger, apoi, s-a născut... 
- Acestea erau, deci, nimicul, 
Și-ndată, orice a tăcut ! 


Întoarce-te-n alții, sau singur 
Și-orice poveşti întelegi- 
Acel tânăr prea singur 
Ajunse printre moșnegi." 


Ascultam acele poveşti. 

Deși nu era vremea lor- 

Cum nu-nţelegi când priveşti 
Aerul morţilor. 


Baladă 


Clopot de alarmă la mănăstire--- 
"Căderea dracilor'”, miazănoapte- 
Ale vremurilor fructe coapte 
Închid trecutul ca mântuire. 


Ce zvoane călugăreşti şi şoapte, 
Făclii ce fug, se-ntorc în neștire. 
Desigur, cu-a zorilor ivire, 

Vom mai gândi la această noapte ! 


... Și clopotul vibrează, vibrează... 
"Satan este-nvins"-nici o îndurare- 
De vremuri noi e inima trează. 


Sunt grele visuri ? halucinare ? 
-Pe cer, în fund, se ilustrează- 
O conştiinţă din noaptea mare... 


Miazăzi de vară 


Duminecă simplă, burgheză... 
Cântec de orgă stricată 

Ce veche baladă mai plânge 
Pe-un splai, aşa, dintr-o dată ? 


Ecou secular şi târziu... 
Și-al zilei zăduf, o ruină- 
-Sumbră baladă germană 
Pe străzi, în cetatea latină. 


Requiem 


Eram să te aştept prin parc 

Văzând că singurătăţi pe-aici m-au oprit... 
Dar, mereu aceleaşi uitări ! 

Dar, tot aceeași poezie la infinit !? 


Filosofia vieţii mi-a zis: 

Undeva este, cu mult mai departe... 
Atâtea şi-atâtea... lasă ! 

Visezi, ca din carte ! 


ȘTANŢE BURGHEZE 


SIC TRANSIT 


Acolo, unde nu-i nimeni, 
Nici umbre 

Unde se duc 

Mulţime de ani, 

Și zgomotul zilei, 

Și tăcerea nopții ... 
Unde toate sunt ştiute ... 
Acolo, spun călătorii, 
Că numai rafale de foc 
Se denunţă 

Lugubru, metalic 

Din minut în minut. 
Acolo unde nu-i nimeni, 
Și nu mai trebuie 

Nici un cuvânt 


SIC TRANSIT II 


Și iată, ne-a surprins seara 
Peste zi nefiind nimic. 

La fel 

Ca de atâtea ori. 


Poveşti... 

De muncă, 

Lene, 

Banchetul din umbră, 
Sau timp de fericire. 


Și, iată, ne-a surprins seara, 
Peste zi nefiind nimic. 


ANTRENARE 


La locul întâlnirii 
Am aşteptat. 

De un timp 

Ore trec 

Dezolant. 

Aceasta gândeam. 
Iar despre tine 
Mi-am zis 

Că mă duci 

Într-o lume 

Care ţine mult, 

Ca într-o cameră cu cărți, 
Din tot ce se vorbeşte 
Pe atâta se tot scrie. 
Şi-n limba 

Care o cunosc, 

Sunt multe teme 

Cu ştiinţa versificării. 
Descrie tu, 

Cănd, dezolant, 

Ore trec. 


IDEI 


Cântec, deasupra cetăţii, 
Imbătrânire ? ! 


Etemităţii i-am zis : 

La muzica asta frumoasă, 
Sunt lipsuri 

În sângele meu. 

Îngeri, deasupra cetăţii, 
Emotive, 

Despre ceva mai nou ? ! 
Telegraf 

Sunt lipsuri 

În sângele meu. 


IDEI II 


Visări de mult mocnite 
De nu cumva 

Mi-am pierdut Umbra 
Între normal, 

Și ispite. 


Un vin, oricât de-alinător, 
Excludă-acest fatal : 
Contract 

Cu răul Negustor. 


IDEI III 


Când ore libere 
Sună 


Din vechi acordeon, 
De-a zilelor bravade... 
Relativ, 

Pardon. 


Când ore libere 

Sună 

Uitări şi abandon, 
De-a lumii baricade... 
Relativ, 

Pardon. 


ARMINDENI 


Profil de burg gigant 
Și atmosferă, rară, 
Amar parfum de liliac 
Și bonduri de ghitară. 


Plăceri 

De-o zi de sărbătoare, 
Voioase, vechi moravuri... 
Spre câmp se duce 

Și dumbrave 

Eroua lume muncitoare. 


Și după altă zi, 

Post festum - 

Îndemânări de cruci 

Pe străzi 

Și în tramvaie, 

Spre necesarul randament 
Din monotona Muncă. 


STUDIU 


Lângă strune de vioară 
Cântecul trist 

L-am ascultat 

Ca să uit de-odinioară, 
Sau de târgul meu uitat. 


Dar vioarele-n şoptire 
Prezentară 

Afectat 

Străzi cu umbre de iubire... 
Și nici târgul s-a schimbat. 


TOAMNĂ ÎN TÂRG 


lată fructele au fost culese, 
Suflet, deprins a fi trist... 
Spre grădini vineţite 

Fug păsărele de iarnă. 
Tarea iubire 

Numai poetică a devenit. 
Nu-i motiv chiar să plângi. 
Ţi-aminteşti ? ! 

la ţară veneau visări 

Din Orient. 

Trecea vânzătorul 

Cu panerul de cărți. 
Ţi-aminteşti ? ! 

Ecouri scurte, 

Și târgul brumat. 


Monoton, 
Impușcături de vânătoare. 


SINE DIE 


Nu trebuie 

Să-ţi spui gândurile 

Dacă regreţi 

Trecute scrisele rânduri. 
Șadă mintea-n Neant 

Din câte veacuri zvonesc, 
Nimic a nu mai reţine 
Din multe ce se vorbesc. 


Nu este, și nici n-a fost; 
Trec zile șirag. 

Orizont suspect, 

Și metafizic prag. 


STANȚĂ LA VIN 


Amici e ora 

Când vinul 

Ne-a făcut suspecți. 
Cadenţe 

De târziu orologiu. 
Dacă a mai fost vreodată 
Mai bine ca acum, 
Sau a dormi 

Peste ziua de mâine... 
Altă realitate. 

Cum, de la un etaj 


Se vede 

Autouri 

Și-o lume micşorată. 
Cum recompare 
Junia 

În cârciume igrasioase. 
Amici, 

Cadenţe 

De târziu orologiu... 
O haină, pe gust, 

Să părăsim 
Necunoscutul 
Leviathan. 


ESTETIC URBAN 


Oraşul seara... 
Șantiere în repaos. 
Și firme scrise 

Din becuri înstelate. 
Oraşul seara... 

Pe o piaţă 

Cu sclipiri de fier 
Claxon, armonic, a sunat. 
Foburgul 

Cu bachice dorinţi, 
Și cugetări 

De opere văzute, 
Oraşul seara... 

Din statica uitării, - 
Destul frumos, 
Destul departe. 


MERIDIAN 


Sezonul verii s-a finit 

De serenadele albastre... 
De reverii ascunse-n astre... 
- Poema care s-a sfârşit. 


Sezonul iernii s-a ivit 

De cum ninsoarea-n geamuri bate... 
De depărtările-ngheţate... 

- Poema care a venit. 


NIHIL NOVI 


Aceste cuvinte 

Ţi le trimit 

De lângă lampa arzândă, 
Acuşi mă culc, 

Dar fără-a adormi 

Voi asculta 

Derizorii ecouri. 

- De-ar veni aurora... 
Mă gândesc. 

Pentru nişte bani. 

Voi bea pentru unii, 
Ne-nţeles pentru alţii... 
Oricâtă destinsă noapte, 
- De-ar veni aurora... 


NIHIL NOVI II 


Şi zilele de vară 
Și orizont senin... 


Peste încă zece ani, 
Câte, incă, se vor ştie - 
Gând, mereu, nereușit, 
Stau speranţe, 

Şi cu ele 

Nici o tresărire, 

Se avântă rândunelele 
În nemărginire. 


VIZITĂ 


Veacul m-a făcut 

Atât de cult 

Încât mă uit 

Peste oameni. 

Am învăţat atâtea 

În timpul din urmă, 

Că suntem la un punct neinsemnat. 
S-ar putea face 

Multe reforme. 

Mă gândeam singur. 

Eram fără nimeni. 

Și tocmai azi 

Au venit musafiri. 

- Tu ce dai, eu ce dau... 

A, de când nu ne-am văzut. 


După-amiază caldă 


Căci D-zeu 

Mi-a dat să scriu 
Aceste rânduri. 
Credeam, 

Numai să privesc. 
Le public, 

Și poate, 


Din umbra unei terase, 
Într-o după-amiază 
Tăcută, cu soare, 

Va trece o pasăre, 
Departe, 

Ca printr-un parc... 
Gândeştete atunci 

La fastuosul basm. 


EXCELSIOR 


Astăzi superb, 

Mâine sumbru, 

Este 

Că scriu frumos. 

Și , poate, 

Rezervă 

De visări, 

Dar suflet mai viteaz... 
Tăceri 

De viitor. 

Dar suflet mai viteaz... 
Peste cancanuri, 

Sau șicane... 

O, la ţară, 

Cu amintiri burgheze, 
Într-un conac... 

O simfonie 

De pe stradă 

M-a deviat muzical... 


DE ULTIMĂ ORĂ 


Război 


Mişcarea popoarelor. 
Comerțul a -ncetat. 
Mălai, 

Pâine, 

După alfabet. 
Progrese în știință, 
Semnale, 
Descoperiri, 
Cămin, 

Colibă, 

Adăpost... 

Nopti roşii, 
Cutremur... 
Renașterea lumii. 


PERPETUUM MOBILE 


Nu câştig 

Nici un gând 

Pentru a-l scrie. 
Compozitor de vorbe... 
În culori, 

Reverii, 

Armonii, 

Pentru a trece 

Tăcerea grea. 
Compozitor de vorbe... 
Lumea se schimbă. 
Egalitate, 

Idei tumultoase, 
Organizarea 

Viitorului întrevăzut. 
Sunt grade, 

Sunt 

Posturi de răspundere... 


HIBERNAL NOPTAT 


Când trec 

În nopţi tăcute 

Și gândul 

Te reprezintă 

În dureri mute... 

O, vis, o suflet ideal, 
Iubirea, 

Care-ar vrea să-nceapă 
Ca de plăceri să tremuri... 
O, vis , o, suflet ideal, 
De n-ar afla 

Amantele din vremuri. 


HIBERNAL NOPTAT II 


Ce umbră stă la geamul tău 
Ca de iubiri învinse ? ! 

Un fost poet, şi-al nopţii hău, 
Pe uliți ninse. 


Un plâns iernatic, innoptat, 
Cu viscol de urgie - 

În ceasul greu, întârziat, 
Aleargă, cine ştie... 


MODERNĂ 


Cântau 


La "Radio" 
Populare, 
Aperitive, 

De-o ţuică 

Și măsline. 
Legende clasice, 
Într-un castel, 
Departe, 

Secolul XVIII. 
Ceaiuri pișcoturi 
Și-acadele. 


Acolo, pace 
Acolo, 

Și-acolo. 

Orașul fermecat. 
Acroplan. 

Un tren, 

Un vapor. 

Un monstru 

Va fi ucis de un erou. 
Răsună 

Un megafon... 
Mistere 

Pe ecran. 


GLOSSĂ 


Priveşte savant 
Cu inima beată 
De iubire 
Natura-i statică. 
Amorul renaşte, 
Cu focul de vară, 
Cu diamante 


De iarnă. 
Metempsihoză, 
Metamorfoză, 
Şi câte încă. 

La revedere, 
Sau la adio. 
Priveşte savant. 
Dacă nu-i 

Cu cine vorbi, 
Se scrie. 


DE ARTĂ 


Cafeneaua 

Cu visători damnațţi. 
Trecutau ani, 
Simbolism, 
Curentul decadent. 
Broșuri, 

Bijuterii rare. 
Paradoxe 

Bizarul, 

Seri, 

Nopți, 

Efuzii de parfume 
Și naunţe. 

Oraşul dominant. 


BOEMĂ 


Se așeza să ningă - 
Ningea. 

Doream, 

Sunt ani de-atunci, 
Să te-ntâlnesc 

La sfârşit de stradă 
Ce dă în câmp. 

Îmi părea 

Că tu eşti mai frumoasă 
Iarna. 

Doar corbii spuneau 
Că stai acasă 

Cu vreu prieten. 
Reintram în târg. 
Zăpada licărea 
Electric 

Pe fereastra ta. 

Se ducea o noapte. 
Citeam 

Ca în nopți de iarnă. 


ALTE POEZII 


Doină 


Dintre câte-am încercat 
Nici un dor realizat... 
Poate, mâine 

Și mai mâine, 

Va fi dulce 

Acea pâine. 


Și cum stau de supărat, 
Chiar de toate m-am lăsat... 
Numai tu m-ai sprijinit 

Și, în lume, 

Mi-ai vorbit... 


Și dacă 


Şi dacă vremea iar întoarce 
Nedumeriri în jurul meu, 

Un iad, dezgust îmi este viaţa, 
Nu este cum a fi mai rău. 


Când liniştea mă împresoară 
Şi cred că pacea mă susţine, 
Un rai, plăcere este viaţa - 
Nu are cum a fi mai bine. 


Epodă 


Iubire, trecut pasional, 
Candori, 
Aurore cu aur, 


Și rubin la orizont, 
Cu fantazii de muncă, 
Zori de ziuă, 
Dimineţi de vară 

Și aspru ger, 

iarnă... 


Romantice scrisori, 
Mărturisiri, 
Iubire, trecut pasional... 


Arhaism 


O stea fugi 

Din firmament... 
Și stropi de foc, 
Incoerent, 

Cu dânsa 

S-au sfârşit. 


De ce-am văzut-o 
Singur eu, 

Și să mă-ntreb 

A cărui este? 

- Ce-a fost 

A fost! 

Nici trebuia 

O lume 

Ce întârzia... 


Seară 
Liniște... 


Nu se mișcă nimic. 
Foi galbene, uscate, 


Roșii, 

Că vor pica... 

Pe după case 

Stă soarele 

Spre apus. 
Liniște... 

Nu se mişcă nimic. 
Culori vii 

Și lungi, 

Înspre apus. 

Pe nesimţite, 

Încet, 

Au dispărut aureole... 
Noapte. 


De-aș fi artist 


De-aș fi artist 

Eu ţi-aş descri 

A tale mândre gesturi, - 
Din al meu dor 

Ar mai pieri 

Când te-aş ceti 

În versuri... 


Ca pictor, 

Eu te-aş picta, - 

Mi-ai fi icoană-n viață; 
Din al meu dor 

Aş mai uita 

Când te-aş privi 

În față... 


Ca muzicant, 
Eu ţi-aș şopti 
Cu flaut, 


Sau cu struna, - 
Din al meu dor 
S-ar povesti 

De tine-ntotdeauna. 


Doină 


Frunze se târăsc, 
Intristări pe vânt 
Prin copacii goi. 


Imi imaginez... 
Că umblam prin parc, 
Astă-vară, noi. 


Chiuie pe vânt, 
In geam somnoros, 
Idealuri noi... 


Egipet 


Egipet - şuviţă de viaţă-n ţara deșertului neadormit. 
Canalul de Suez - bijuterie pe nedrept înverigată. 
O, piramide, de ce lăcustele morţii vă tulbură somnul de milenii? 


Egipetul plânge cu mărgăritarele durerii... 

O, nu mai plânge, eroice Egipet! 

Îndemnul vremii: - Înainte! 

Vrăjitorilor evului mediu le spun: 

- Lăsaţi să clipească ochiul senin deasupra Egipetului. 
Niciodată nu mor martirii dreptăţii. 

II 


Egipet... revărsare a Nilului de aur... 
Tebă a incestelor, 


Memnon al aurorii, 

Și Sfinxul devorant, 
Caravane pe lângă piramide 
De pelerini și beduini. 


Ecouri vechi de acolo, 

Din ţara hieroglifelor... 
Piramide, diadema libertăţii 
Râdă pe vârfurile voastre - 
Zâmbet revărsat peste pustiuri... 


Labirint... obeliscuri. 
Temple în nemărginire, 
Mumii în taina veacurilor, 
Descifrări în cartușe 

Cu nume de învingători, 


Șerpi cu puteri de magie, 

Secrete ale vremurilor, 

Civilizație înspre viitor, 

Eroii libertăţii 

Vă apără... 

Egipet, revărsare a Nilului de aur... 


Cogito 


Mi-am realizat 
Toate profeţiile 
Politice. 

Sunt fericit... 
Frumos 

Este cerul 

Senin, sau mânios. 
Un aforism celebru 
Te face să trăieşti... 
Nu-i mâini, 


Nici azi, 
Nici ieri, - 
Timpul... 


